CELEX: 32021D1358
Language: el
Date: 2021-06-30 00:00:00
Title: Απόφαση (ΕΕ) 2021/1358 της Επιτροπής της 30ής Ιουνίου 2021 με την οποία επιτρέπεται στη Σλοβακία να εφαρμόσει παράταση ορισμένων περιόδων που καθορίζονται στο άρθρο 11 του κανονισμού (ΕΕ) 2021/267 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2021) 4629] (Το κείμενο στην αγγλική γλώσσα είναι το μόνο αυθεντικό)

16.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 293/8
               
            
         ΑΠΟΦΑΣΗ (ΕΕ) 2021/1358 ΤΗΣ ΕΠΙΤΡΟΠΗΣ
         της 30ής Ιουνίου 2021
         με την οποία επιτρέπεται στη Σλοβακία να εφαρμόσει παράταση ορισμένων περιόδων που καθορίζονται στο άρθρο 11 του κανονισμού (ΕΕ) 2021/267 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2021) 4629]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2021/267 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2021, για τη θέσπιση ειδικών και προσωρινών μέτρων λόγω της συνεχιζόμενης κρίσης της νόσου COVID-19 σχετικά με την ανανέωση ή παράταση ορισμένων πιστοποιητικών, αδειών και εγκρίσεων, την αναβολή ορισμένων περιοδικών ελέγχων και περιοδικής κατάρτισης σε ορισμένους τομείς της νομοθεσίας για τις μεταφορές και την παράταση ορισμένων περιόδων που αναφέρονται στον κανονισμό (ΕΕ) 2020/698 (1), και ιδίως το άρθρο 11 παράγραφος 4,
         Εκτιμώντας τα ακόλουθα:
         
                     (1)
                  
                  
                     Με το άρθρο 11 παράγραφος 1 του κανονισμού (ΕΕ) 2021/267 παρατείνεται η ισχύς των αδειών των μηχανοδηγών οι οποίες διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (2)
                  
                  
                     Με το άρθρο 11 παράγραφος 2 του κανονισμού (ΕΕ) 2021/267 παρατείνονται οι προθεσμίες για την ολοκλήρωση, από τον κάτοχο άδειας μηχανοδηγού, περιοδικών ελέγχων οι οποίες διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (3)
                  
                  
                     Με επιστολή της 7ης Μαΐου 2021, η Σλοβακία υπέβαλε αιτιολογημένο αίτημα για την έγκριση παράτασης ορισμένων περιόδων που καθορίζονται στο άρθρο 11 παράγραφοι 1 και 2 του κανονισμού (ΕΕ) 2021/267. Η Σλοβακία διαβίβασε πρόσθετες πληροφορίες προς υποστήριξη του αιτήματός της στις 31 Μαΐου 2021.
                  
               
                     (4)
                  
                  
                     Με το αιτιολογημένο αίτημά της, η Σλοβακία ζητά την έγκριση παράτασης κατά τέσσερις μήνες των περιόδων μεταξύ της 1ης Σεπτεμβρίου 2020 και της 30ής Ιουνίου 2021 που καθορίζονται στο άρθρο 11 παράγραφοι 1 και 2 του κανονισμού (ΕΕ) 2021/267, και έγκριση παράτασης κατά τέσσερις μήνες των περιόδων 10 μηνών που καθορίζονται στο άρθρο 11 παράγραφοι 1 και 2 του κανονισμού (ΕΕ) 2021/267.
                  
               
                     (5)
                  
                  
                     Σύμφωνα με τις πληροφορίες που διαβίβασε η Σλοβακία, η ανανέωση των αδειών των μηχανοδηγών και η ολοκλήρωση των περιοδικών ελέγχων από τους κατόχους τους στο εν λόγω κράτος μέλος ενδέχεται να παραμείνει ανέφικτη και πέραν της 30ής Ιουνίου 2021, λόγω των μέτρων που έχουν ληφθεί για την πρόληψη ή την ανάσχεση της εξάπλωσης της νόσου COVID-19.
                  
               
                     (6)
                  
                  
                     Στα μέτρα που έχουν ληφθεί για την ανάσχεση της εξάπλωσης της νόσου COVID-19 και έχει επιβάλει η κυβέρνηση της Σλοβακίας περιλαμβάνονται η απαγόρευση των συγκεντρώσεων άνω των έξι ατόμων, ένα διάταγμα για την εργασία από το σπίτι και η απαγόρευση κυκλοφορίας. Σύμφωνα με το κράτος μέλος, εξαιτίας αυτών των μέτρων δεν ήταν εφικτή, μεταξύ Ιανουαρίου και Απριλίου 2021, η ολοκλήρωση της αναγκαίας κατάρτισης προκειμένου να ανανεωθεί η ισχύς των αδειών των μηχανοδηγών.
                  
               
                     (7)
                  
                  
                     Με βάση τις πληροφορίες που διαβίβασε η Σλοβακία, από τις 19 Απριλίου έως τις 15 Μαΐου 2021, όταν η κατάσταση της πανδημίας άρχισε να σημειώνει αργή βελτίωση, επιτρεπόταν η οργάνωση περιοδικών καταρτίσεων, αν και υπό ορισμένους περιορισμούς. Ο αριθμός των ατόμων που μπορούσαν να συμμετέχουν σε κάθε κατάρτιση μειώθηκε σημαντικά και τα κέντρα κατάρτισης απαιτούσαν αρνητικές διαγνωστικές εξετάσεις για την COVID-19 κατά τη διεξαγωγή των ελέγχων.
                  
               
                     (8)
                  
                  
                     Σύμφωνα με τη Σλοβακία, από τις 15 Μαΐου 2021 υπήρξε χαλάρωση των μέτρων που επέβαλε η κυβέρνηση και, συνεπώς, τα εκπαιδευτικά κέντρα ήταν σε θέση να αρχίσουν εκ νέου τις καταρτίσεις. Εντούτοις, εξακολουθεί να απαιτείται η τήρηση απόστασης δύο μέτρων μεταξύ των συμμετεχόντων κατά τη διεξαγωγή της κατάρτισης. Αυτό συνεπάγεται ότι σε κάθε κατάρτιση μπορεί να παρίσταται μόνο ένας μικρός αριθμός συμμετεχόντων.
                  
               
                     (9)
                  
                  
                     Βάσει των πληροφοριών που διαβίβασε η Σλοβακία, παρότι οι περιοδικές καταρτίσεις ξεκίνησαν εκ νέου, η ολοκλήρωση των δραστηριοτήτων κατάρτισης που έχουν καθυστερήσει αφορά επίσης στο εν λόγω κράτος μέλος το προσωπικό πλην των μηχανοδηγών, το οποίο θεωρείται εξίσου απαραίτητο για την εκτέλεση και την ασφάλεια των δραστηριοτήτων σιδηροδρομικών μεταφορών. Σύμφωνα με τη Σλοβακία, τα πιστοποιητικά επαγγελματικής ικανότητας για το προσωπικό πλην των μηχανοδηγών έχουν επίσης λάβει περαιτέρω παράταση βάσει εθνικής νομοθεσίας. Ως εκ τούτου, απαιτείται η οργάνωση νέων καταρτίσεων όχι μόνο για μηχανοδηγούς, αλλά και για άλλους επαγγελματίες.
                  
               
                     (10)
                  
                  
                     Με βάση τις πληροφορίες που διαβίβασε η Σλοβακία, στη χώρα υπάρχει μόνο ένα εκπαιδευτικό κέντρο που παρέχει περιοδική κατάρτιση και διεξάγει ελέγχους των επαγγελματιών στον τομέα των σιδηροδρομικών μεταφορών, συμπεριλαμβανομένων των μηχανοδηγών· δύο επιπλέον κέντρα επιτρέπεται να παρέχουν μόνον κατάρτιση σε μηχανοδηγούς και αυτή αποκλειστικά όσον αφορά το τεχνικό μέρος. Η Σλοβακία εκτιμά ότι ο αριθμός των μηχανοδηγών που πρέπει να υποβληθούν σε εξετάσεις είναι υψηλός —τουλάχιστον 993 άτομα στις δύο μεγαλύτερες επιχειρήσεις σιδηροδρόμων πρέπει να λάβουν περιοδική κατάρτιση, λαμβανομένου υπόψη ότι υπάρχουν 43 εταιρείες σιδηροδρόμων που παρέχουν υπηρεσίες μεταφοράς επιβατών και εμπορευμάτων στη Σλοβακία. Το εν λόγω κράτος μέλος εκτιμά ότι τα υφιστάμενα εκπαιδευτικά κέντρα δεν θα διαθέτουν τη δυναμικότητα προκειμένου να διαχειριστούν την απότομη αύξηση στις εξετάσεις έως τις 30 Ιουνίου 2021.
                  
               
                     (11)
                  
                  
                     Σύμφωνα με εκτιμήσεις της Σλοβακίας, οι συσσωρευμένες καθυστερήσεις όσον αφορά την ολοκλήρωση των περιοδικών ελέγχων για τους κατόχους αδειών μηχανοδηγού αναμένεται να εξαλειφθούν σε διάστημα τεσσάρων μηνών.
                  
               
                     (12)
                  
                  
                     Με βάση τις πληροφορίες που διαβίβασε η Σλοβακία, η ισχύς των αδειών των μηχανοδηγών και οι σχετικοί έλεγχοι αφορούν μόνο μηχανοδηγούς με πολλά έτη επαγγελματικής πείρας στην οδήγηση σιδηροδρομικών οχημάτων. Ως εκ τούτου, οι αιτούμενες παρατάσεις δεν αναμένεται να οδηγήσουν σε δυσανάλογους κινδύνους όσον αφορά την ασφάλεια και την προστασία των μεταφορών.
                  
               
                     (13)
                  
                  
                     Συνεπώς, θα πρέπει να επιτραπεί στη Σλοβακία να εφαρμόσει παράταση κατά τέσσερις μήνες των περιόδων μεταξύ της 1ης Σεπτεμβρίου 2020 και της 30ής Ιουνίου 2021 που καθορίζονται στο άρθρο 11 παράγραφοι 1 και 2 του κανονισμού (ΕΕ) 2021/267, και παράταση κατά τέσσερις μήνες των περιόδων δέκα μηνών που καθορίζονται στο άρθρο 11 παράγραφοι 1 και 2 του εν λόγω κανονισμού.
                  
               
                     (14)
                  
                  
                     Η Σλοβακία συμφώνησε να εκδοθεί και να κοινοποιηθεί η παρούσα απόφαση στην αγγλική γλώσσα,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιτρέπεται στη Σλοβακία να εφαρμόσει τις ακόλουθες παρατάσεις των περιόδων που καθορίζονται στο άρθρο 11 παράγραφοι 1 και 2 του κανονισμού (ΕΕ) 2021/267:
            
                        α)
                     
                     
                        παράταση κατά τέσσερις μήνες των περιόδων μεταξύ της 1ης Σεπτεμβρίου 2020 και της 30ής Ιουνίου 2021 που καθορίζονται στο άρθρο 11 παράγραφοι 1 και 2 του κανονισμού (ΕΕ) 2021/267· και
                     
                  
                        β)
                     
                     
                        παράταση κατά τέσσερις μήνες των περιόδων 10 μηνών που καθορίζονται στο άρθρο 11 παράγραφοι 1 και 2 του εν λόγω κανονισμού.
                     
                  
         
            Άρθρο 2
            Η παρούσα απόφαση απευθύνεται στη Σλοβακική Δημοκρατία.
         
         
            Βρυξέλλες, 30 Ιουνίου 2021.
            
               
                  Για την Επιτροπή
               
               Adina-Ioana VĂLEAN
               
                  Μέλος της Επιτροπής
               
            
         
         
            (1)  ΕΕ L 60 της 22.2.2021, σ. 1.